b'\n_START_ARTICLE_\nSergejus Sidorskis\n_START_SECTION_\nBiografija\n_START_PARAGRAPH_\n1976\xc2\xa0m. baig\xc4\x97 Baltarusijos TSR gele\xc5\xbeinkelio transporto in\xc5\xbeinierinio instituto elektrotechnikos fakultet\xc4\x85. Technikos moksl\xc5\xb3 daktaras. Specializavosi vakuumin\xc4\x97s plazmos technologij\xc5\xb3 srityje, 40-ties mokslini\xc5\xb3 darb\xc5\xb3 ir monografij\xc5\xb3 autorius._NEWLINE_Po instituto baigimo prad\xc4\x97jo dirbti Gomelio radiotechnologin\xc4\x97s \xc4\xafrangos gamykloje meistru, v\xc4\x97liau buvo laboratorijos vadovas, skyriaus vir\xc5\xa1ininkas, direktoriaus pavaduotojas, gamyklos direktorius. Prie gamyklos prijungus mokslo institut\xc4\x85, 1992\xc2\xa0m. tapo mokslinio-gamybinio susivienijimo \xe2\x80\x9eRATON\xe2\x80\x9c generalinis direktorius._NEWLINE_1998\xe2\x80\x932001\xc2\xa0m. buvo Gomelio srities vykdomojo komiteto pirmininko pavaduotojas, 2001\xe2\x80\x932002\xc2\xa0m.\xc2\xa0\xe2\x80\x93 Baltarusijos vicepremjeras, v\xc4\x97liau\xc2\xa0\xe2\x80\x93 pirmasis vicepremjeras, atsakingas u\xc5\xbe pramon\xc4\x99, statyb\xc4\x85, transport\xc4\x85 ir energetik\xc4\x85. 2003\xc2\xa0m. liepos -gruod\xc5\xbeio m\xc4\x97n. kartu \xc4\x97jo ir \xc5\xa1alies ministro pirmininko pareigas._NEWLINE_2003\xc2\xa0m. gruod\xc5\xbeio m\xc4\x97n. paskirtas Baltarusijos ministru pirmininku. Baltarusijos prezidentui A. Luka\xc5\xa1enkai prad\xc4\x97jus nauj\xc4\x85 kadencij\xc4\x85, nuo 2006\xc2\xa0m. baland\xc5\xbeio m\xc4\x97n. t\xc4\x99s\xc4\x97 darb\xc4\x85 ministro pirmininko pareigose iki 2010\xc2\xa0m. gruod\xc5\xbeio m\xc4\x97n. (ilgiausiai \xc5\xa1ias pareigas \xc4\x97j\xc4\x99s Baltarusijos istorijoje)._NEWLINE_S.Sidorskis buvo vertinamas kaip neblogas administratorius, ta\xc4\x8diau politiniame gyvenime nepasirei\xc5\xa1k\xc4\x97. Palaik\xc4\x97 gerus santykius su tuometiniu Rusijos premjeru V.Putinu. Manoma, kad A.Luka\xc5\xa1enka atleido S.Sidorsk\xc4\xaf, bijodamas jo augan\xc4\x8dio populiarumo._NEWLINE_2011\xc2\xa0m. gruod\xc5\xbeio 13 d. paskirtas Eurazijos ekonomin\xc4\x97s komisijos (EEK) kolegijos nariu (EEK pramon\xc4\x97s ir agropramoninio komplekso ministru).'